ཕྱིས་རིག་གནས་གསར་བརྗེའི་སྐབས་སུ་ཞིང་ལས་ཏ་ཀྲེ་ལ་སློབ་སྦྱོང་བྱས་ཏེ་ས་རྒོད་སློག་པའི་ཚེ་གནས་འདིའི་ས་འོག་ནས་དངུལ་ཆུའི་ཁྲོ་རྫོང་གི་རྩིག་རྨང་མང་པོ་ཐོན་ཡོད་ཅིང་།མཁར་གྱི་རྩིག་རྨང་ན་བླུགས་པའི་འདམ་རྫས་དེ་དག་ས་མིན་རྡོ་མིན་གྱི་དངོས་པོ་སྲ་མཁྲེགས་ཅན་ཞིག་ཏུ་གྱུར་པ་ཀུན་གྱིས་མཐོང་བ་བྱུང་།ཤར་ཉི་མ་མཁར་མགོ་ལ་ཤར་རྫོང་ཉི་མ་རང་ཤར་དང༌།ལྷོ་ཆུ་རྩའི་དགྲ་ངུ་བྲག་ལྟེམ་ན་ལྷ་རྫོང་ཟོ་ལུ་གནམ་བཏགས་ཡོད་པའི་ཤུལ་ད་ལྟར་ཡོད་ཅིང་།ཟོ་ལུ་གནམ་བཏགས་ཟེར་བའང་ཆུ་ལེན་དུས་ཆུ་ཟོ་བྲག་གསེང་ནས་ཟིལ་ཆུའི་ནང་དུ་གནམ་དཔྱངས་བྱས་ཏེ་བླངས་པ་ལས་ཐོགས།ནུབ་ཁུ་བྱུག་མར་ཧེ་ན་ནུབ་རྫོང་ཁུ་བྱུག་མགུལ་དཀྲིས་དང་།བྱང་ཁུ་བྱུག་ཡར་ཧེ་ན་བྱང་རྫོང་རྒོད་ཚང་ཁ་གཡེལ་ཡོད་པའི་གྱང་རལ་ད་ལྟར་ཡོད།ལྕགས་ར་དགོན་ན་ཡོད་པའི་མགོན་ཁང་འདི་ཉིད་ཀྱང་སྔར་གླིང་གི་དུས་ཀྱི་མགོན་ཁང་མ་ཉམས་པ་ལུས་སོང་བ་ཡིན།དངུལ་ཆུ་ཁྲོ་རྫོང་ནས་མདུན་དུ་ཕར་ལྟ་སའི་ཐད་ཀྱི་རྒོད་འབྲང་རི་མགུལ་ན་རྒྱ་ཚས་མདའ་རྟགས་འཇོག་ཕྱིར་མདའ་ཞིག་འཕངས་པས་རི་ལ་ཧེ་ཉག་དོད་པར་རྒྱ་ཚའི་མདའ་རྟགས་ཟེར།དགྲ་ངུ་བྲག་གདོང་གི་ཐད་ཀྱི་གླིང་བསྐོར་འགྲོ་སའི་ལམ་ནང་རྡོ་ལེབ་ཅིག་ལ་རྒྱ་ཚའི་ཆིབས་རྗེས་དང་།ཞལ་ལུའི་དངུལ་ཆུ་ཁྲོ་རྫོང་གི་མདུན་དང་།དགོན་པའི་གཡོན་འོག་དེའུ་འབུར་ཞིག་གི་ལྟེམ་ན་རྒྱ་ཚའི་བླ་ཤིང་ཤུག་སྡོང་ཟེར་བའི་ཤུག་སྡོང་ཞིག་ཡོད་ཅིང་།འདི་ནི་གླིང་སྒྲུང་ལས་མདུན་ཕྱོགས་རིན་ཆེན་སྤུངས་རིར།བླ་ཤིང་ཤུག་སྡོང་ཁེར་སྐྱེས་ཟེར་བ་དེ་ཡིན།དུས་ཕྱིས་འཇམ་དཔལ་གཤིན་རྗེའི་གཤེད་ཀྱི་རྣལ་འབྱོར་པ་ཆེན་པོ་བསམ་གཏན་བློ་གྲོས་ཀྱིས་ལྕགས་ར་དགོན་དུ་དབྱར་གནས་ཀྱི་མཁན་པོ་མཛད་སྐབས་མནལ་ལམ་དུ།རླུང་འཚུབས་ཀྱི་ནང་མི་དམར་མདུང་ཐོགས་པ་ཞིག་གིས་དཔལ་གཤིན་རྗེའི་གཤེད་ཀྱི་ཕོ་བྲང་ཉམས་པ་གསོ་བར་བསྐུལ་མ་བྱུང་བཞིན།ཕྱི་ཉིན་མཁར་ཧྲུལ་དུ་ཕེབས་ནས་ལྷ་ཐོ་བརྩིག།བཙན་རྒོད་ལ་གསོལ་མཆོད་འཕྲིན་ལས་བཅོལ་བས་དགྱེས་པའི་རྟགས་མཚན་མངོན་དུ་བྱུང་།དེའི་ནུབ་མོ་མནལ་ལམ་དུ་བཙན་རྒོད་ཨ་བསྭེ་དང་།བཻཀྩེའི་ལས་མཁན་སྲོག་བདག་དམར་པོ།ཕྲིན་ལས་རྒྱལ་པོའི་ཨ་ཙ་ར་སོགས་བྱུང་སྟེ།ཁོང་རྣམས་སློབ་དཔོན་པདྨའི་བཀའ་དང་དམ་ལ་གནས་པ་ཞིག་ཡིན་ཟེར།མི་གཞོན་གོས་དཀར་ཅན་ཞིག་འོངས་ནས་མི་སྣང་བར་གྱུར་གསུངས།དེ་ནས་ཞལ་ལུ་དངུལ་ཆུའི་ཁྲོ་རྫོང་གི་མཁར་ཤུལ་དུ་དཔལ་ཆེན་འཇིགས་མཛད་རྡོ་རྗེའི་ལྷ་ཁང་བཞེངས་ནས་འཇིགས་བྱེད་ཀྱི་སྒྲུབ་གྲྭ་དང་།འཇིགས་བྱེད་ཀྱི་དཀྱིལ་འཁོར་སྒྲུབ་མཆོད་བཅས་གསར་དུ་བཙུགས།ལྷ་ཁང་གསར་བཞེངས་ཕྱོགས་འདི་འཇམ་དཔལ་གཤིན་རྗེའི་གཤེད་ཀྱི་གནས་ཁྱད་པར་ཅན་ཡིན་ཞིང་།ལས་དག་པ་ཡིན་ན་དུར་ཁྲོད་ཆེན་པོ་བརྒྱད་ཀྱི་དབུས་ན་འཇམ་དཔལ་གཤིན་རྗེའི་དཀྱིལ་འཁོར་རང་བྱུང་དུ་ཡོད་པ་མཇལ་རྒྱུ་ཡོད་པར་གསུངས།ལྕགས་ར་དགོན་གྱིས་གེ་སར་དང་རྒྱ་ཚ་མཆེད་གཉིས་ལ་གསོལ་མཆོད་ཆད་མེད་མཛད་ཅིང་།དབྱར་གནས་སྐབས་སུ་གླིང་གི་ཕུ་ནུ་རྣམས་ཀྱི་འཆམ་ཡང་མཛད་རྒྱུ་ཡོད་པ་ཡིན།ལྕགས་ར་དགོན་འདབས་ན་གླིང་གི་དཔའ་ཐུལ་རྣམས་ཀྱིས་རྟ་རྒྱུགས་འགྲན་ས་དང་དམག་སྦྱོང་བྱེད་སའི་ཐང་ཆེན་མ་ཟེར་བ་ཡོད་ཅིང་།ས་འདིའི་ཡར་མར་རྣམས་ནས་ནམ་རྒྱུན་མདེའུ་མང་པོ་རྙེད་རྒྱུ་ཡོད།དེ་ནས་མར་སོང་བའི་ཕ་རིའི་ལྷ་ཡོང་ཐང་ཟེར་བ་གླིང་གིས་ལྷ་བབ་བྱེད་ས་ཡིན་ཞེས་གླེང་།འདི་ནས་སྐེ་སྲིབ་ལུང་པར་འཛུལ་ཏེ་སོང་བའི་ལ་རྒྱབ་ཧག་ལའི་སྐེད་དུ་རྒྱ་བྱ་སོག་དཀར་གྱི་རྨིག་རྗེས་དང་།སྤང་ལེབ་ལ་རྒྱ་ཚའི་ཆིབས་རྟ་འདོགས་ཕུར་ཟེར་བའི་རྡོ་སྤང་ལ་ཕུར་པ་བརྡབ་པ་འདྲ་བ་ཞིག་ཀྱང་ཡོད།དམྱལ་གླིང་རྫོགས་པ་ཆེན་པོ་ལས།ཕུ་གསུམ་དཀར་ཡག་གངས་ཀྱི་རི།།གངས་ལ་སེངྒེ་འཁོར་བའི་རི།།སྐེད་གསུམ་ཙནྡན་ནགས་ཀྱི་རི།།ནགས་ལ་རྒྱ་སྟག་འཁོར་བའི་རི།།མདའ་གསུམ་ཆུ་མ་ཞིང་གི་རི།།ཞིང་ལ་འབྲུ་དྲུག་སྨིན་པའི་རི།།རི་བོ་གསུམ་གྱི་འདུས་མདོ་ན།།བརྒྱ་རྩ་བརྒྱད་མཆོད་རྟེན་ར་བ་ན།།སྟོང་རྩ་གཉིས་ཚྭ་ཚྭའི་འབུམ་ཁང་ན།།མཁར་མི་འགྱུར་དངུལ་ཆུའི་ཁྲོ་རྫོང་ན།།ཞེས་འབྱུང་ཞིང་།དེ་ལས་ཕུ་གསུམ་དཀར་ཡག་གངས་ཀྱི་རི་ནི་ཟིལ་ཁྲོམ་གངས་ཁྲོད་དང་སྐུང་རི་བྲག་ནག་རྩེ་གསུམ་ཡིན་ཚུལ་དང་།༼སྡེ་དགེའི་ས་བཤད་ལས།སྐུང་རི་བྲག་ནག་རྩེ་གསུམ་དེ།རྒྱལ་བློན་བཀའ་བགྲོས་བྱས་འདྲ་ཡོད།ཤར་གྱི་གད་པ་སྐྱ་རིང་དེ།རྟ་སྒ་མས་སྒ་མ་འཁྲིད་འདྲ་ཡོད།ཅེས་འབྱུང་།མཆན།༽སྐེད་གསུམ་ཙནྡན་ནགས་ཀྱི་རི་ནི་རྒོད་འབྲང་ཕར་རིའི་ཆུ་དོང་ནགས་དང་ཚུར་རིའི་རྒོད་འབྲང་ནགས་སོགས་རྒྱ་སྟག་ཡོད་པའི་ནགས་རི་འདི་རྣམས་དང་།མདའ་གསུམ་ཆུ་མ་ཞིང་གི་རི་ནི་རྒྱ་ཞིང་ཆུ་མ་འདི་རྣམས་ལ་ཟེར་ཚུལ་འདུག།རྒོད་འབྲང་གནས་ཀྱི་སྟོད་སྨད་ཐམས་ཅད་སྟོང་རྩ་གཉིས་སཱཙྪའི་འབུམ་ཁང་ཡིན་ཟེར་ཞིང་།མི་རྣམས་ཀྱིས་ཐ་རྒོད་སློག་དུས་དང་ལམ་ཆེན་གསར་བཟོ་བྱེད་དུས་སོགས་སུ་ས་འོག་ནས་སཱཙྪ་མང་པོ་རྙེད་པའི་ལོ་རྒྱུས་འདུག།རྒོད་འབྲང་རི་འདབས་རྩ་བརྒྱད་མདའ་ན་བྲག་ཕྲེང་མཆོད་རྟེན་འདྲ་བ་མང་པོ་ཡོད་པ་ནི་བརྒྱ་རྩ་བརྒྱད་མཆོད་རྟེན་ར་བ་ཞེས་འབྱུང་བ་དེ་ཡིན་ཞིང་།ཚུར་རི་ན་རྩ་བརྒྱད་ཐང་ཟེར་བ་ཞིག་ཡོད་པའང་འདི་ལས་བརྟེན་ནས་ཐོགས།རྩ་བརྒྱད་མདའི་ཚུར་ཁའི་ལམ་ནང་ན་གེ་སར་ཆང་བབ་བྱེད་ས་ཟེར་བ་ཞིག་ཡོད་ཅིང་།དེ་ནི་གླིང་རྗེ་གེ་སར་རྒྱལ་པོ་འདི་ནས་ཕེབས་དུས་ས་འདིར་ཆང་བབ་མཛད་ནས་བཞུགས་པས་མིང་དེ་ལྟར་ཐོགས།གེ་སར་ཆང་གིས་ཅུང་མྱོས་པའི་རྣམ་པས་ཆང་གསོལ་ཞལ་གང་རི་ཁུད་ཀྱི་བྲག་ལ་བརྒྱབས་པས་བྲག་ལ་གསོལ་ཞལ་གྱི་རྗེས་བྱུང་ཞིང་།དེ་ནས་ཆང་བསྙལ་མི་རྣམས་ཀྱིས་ཆང་ལམ་དུ་འགྲོ་མིན་བྱུང་ཚེ་འདིའི་ཆང་ཕོར་རྒྱབ་ཤུལ་ནས་བྲག་རྡོ་རེ་བཀོག་ནས་ཆང་རྫ་ནང་འཕང་པས་ཆང་ལེགས་པ་ཁོ་ན་བྱུང་སྟེ།ད་ལྟར་མི་རྣམས་ཀྱིས་གེ་སར་ཆང་རྡོ་བཀོག་ས་ཟེར།དེ་ནས་ཡར་ཡོང་བའི་ལམ་ཁ་ན་ཡུལ་འདིར་གནས་པའི་བདུད་མོ་ཞིག་གེ་སར་གྱིས་ཐབས་ཀྱིས་འདུལ་བར་དགོངས་ནས་བདུད་མོ་བྲིད་ནས་འདོད་པ་བསྟེན་པས་བྲག་ལ་བདུད་མོའི་རྒྱབ་དང་ཨང་དོ་གེ་སར་གྱི་སྐུ་དཔུང་གཉིས་དང་པུས་མོ་བཅས་ཀྱི་རྗེས་ཤིན་ཏུ་ངོ་མཚར་བ་བྱུང་བ་ཡོད་ཀྱང་ལམ་ཆེན་གསར་བཟོ་བྱེད་དུས་ཕྱག་དཔུང་ངོ་ཡ་ལས་གཞན་གཏོར་ཚར་འདུག།དེ་ནས་རྩ་ར་མདའ་ནས་ཡོང་བའི་ལམ་ཁ་ན་གསང་རྡོར་ནུས་པ་ཉམས་མིན་ཚོད་བལྟ་ཕྱིར་བྲག་ལ་གསང་རྡོར་བརྒྱབས་པའི་རྗེས་ཧ་ཅང་མཚར་བ་ཞིག་ཡོད་པའང་ཕྱེད་གཏོར་ཚར་འདུག།འདི་ནས་ཡར་བལྟ་སའི་ཆུ་དོང་ནགས་ན་འབྲུག་མོའི་སྐྲ་བཀྲུ་ས་དང་།བྲག་ངོས་ནས་འབྲུག་མོའི་སྐྲ་ཆུ་ཟེར་བའི་ཆུ་ཆུང་ཞིག་ཀྱང་འབབ་ཀྱི་ཡོད།རྩ་ར་མདའ་ན་གེ་སར་དབུ་རྨོག་ཟེར་བའི་རྡོ་སྒྲུང་ཞྭ་འདྲ་ཞིག་ཡོད་ཅིང་།གེ་སར་གྱི་གསོལ་ཤན་བརྡར་ས་ཟེར་བའི་རྡོ་ཞིག་ཡོད་པ་གཏོར་ཚར་འདུག།ཕ་རི་མེ་ཆུ་ནང་ཟེར་བའི་ཆུ་བྲག་འཐབ་ས་དེར་གླིང་གིས་དགྲ་ལ་མཐུ་བྱེད་དུས་ཟོར་སོགས་འཕེན་ས་ཡིན་ཞེས་བཤད།ཚུར་རི་རྩ་བརྒྱད་ཐང་ནས་ཡར་ཡོང་བའི་ཕར་རི་གོ་རོང་མདའི་བྲག་ལ་རྒྱ་ཚའི་ཞལ་ངོ་ཟེར་བའི་བྲག་རི་མཐོན་པོ་ཞིག་གི་དབུ་རྩེ་ནམ་རྒྱུན་དཀར་པོ་གྱུར་ནས་ཡོད་ཅིང་།དེ་ཉིད་དུས་རྟགས་ལྟ་བུས་སྐབས་འགར་ཞལ་མདོག་དམར་པོ་དང་ནག་པོར་འགྱུར་འགྲོ་བ་དང་།དུས་འགྱུར་ཆེན་མོའི་ཚེ་ཞལ་མདོག་ནག་པོར་གྱུར་པ་མ་ཟད་བྲག་ཆད་ནས་ཞལ་ངོ་ཕྱེད་ཞིག་རལ་དུ་སོང་འདུག།དེ་ནས་སྡེ་དགེའི་མདོ་ཆེན་བཞིའི་ཡ་གྱལ་ཤར་རྩེ་ཟིལ་མདོ་ཞེས་གྲགས་པར་སླེབས་ཤིང་།ས་འདི་མཆོག་གླིང་དང་བོན་གཏེར་ཚེ་གྲགས་སོགས་གཏེར་སྟོན་མང་པོའི་གཏེར་ལུང་ན་གསལ་བ་ཡིན།རྩེ་མདོའི་བྱང་ཕྱོགས་མེ་རི་ལ་སྟག་དོང་གཤིས་སྟག་དང་།ཤར་ཕྱོགས་དཔལ་འབྱོར་སེང་གེ་བྲག་སེང་གེ།ལྷོ་ཕྱོགས་འབྲུག་ཟམ་འབྲུག།ནུབ་ཕྱོགས་རྒོད་འབྲང་ཁྱུང་འཕུར་ནང་ཁྱུང་སྟེ་སྟག་སེང་ཁྱུང་འབྲུག་བཞིའི་ཚུལ་དུ་ཡོད་པས་མིང་དེ་ལྟར་ཐོགས་ཟེར།རྩེ་ཟིལ་མདོའི་ལམ་ལྟག་གད་ཆེན་གདོང་གེ་སར་རྟ་ཆུ་བླུད་ས་ཟེར་བ་ན་ཆུ་མིག་ཆེན་པོ་གསུམ་ཡོད་པ་ད་ལྟར་བཙོག་ནས་ཕལ་ཆེར་སྐམ་ཟིན་འདུག་ཅིང་།ཆུ་མིག་གསུམ་དེ་རྒྱ་ཚ་ཞལ་དཀར་དང་།རོང་ཚ་དམར་ལེབ།འགོག་ཚ་ཇོ་རུ་གསུམ་གྱི་རྟ་ཆུ་བླུད་ས་ཡིན་ཞེས་གླེང་།